Lav et referat af nedenstående tekst:

Tekst:
Christian Andersen er 36 år og født og opvokset i Hirtshals. I dag bor han i Aarhus og arbejder som filminstruktør. Næste forår er han klar med en ny film, og det er i høj grad hans egen barndom og ungdom, der er i fokus i filmen, som lige nu optages i Hirtshals. "Synkefri" hedder filmen. En film, der tager udgangspunkt i de tragiske begivenheder, der fandt sted natten til 1. december 1981. Ni mennesker mistede livet De fleste fiskefartøjer havde denne aften søgt ly i havnen på grund af en voldsom storm med blæst på 20 meter i sekundet - direkte fra nordøst. På havet betød det, at der var så høje bølger, at toppen af bølgen væltede over, og de store skumsprøjt påvirkede sigtbarheden i vandet. Fiskekutteren Hanne Dorte var på vej i land, men under de ekstreme forhold forliste kutteren under indsejlingen til havnen. I forsøget på at finde overlevende sejlede redningsbåden RF2 ud. Det værst tænkelige skete. RF2 fik en forkert sø, der vendte fartøjet 180 grader, og under ulykkelige og uheldige omstændigheder blev den liggende med bunden i vejret. De tre fiskere ombord på kutteren Hanne Dorte mistede livet, det samme gjorde seks redningsfolk på RF2. Havarikommissionen mente i første omgang, at RF2 forliset skyldtes dårlig manøvre. Senere ændrede man det til kritik af selve redningsbåden. Ni familier fra Hirtshals mistede den nat en far eller en mand. Hele byen blev ramt af sorg. Kritik af filmen på forhånd I dag er forliset en mørk fortid for de fleste i byen, og en tragedie som flere lokale ikke mener, man skal ruske op i. Slet ikke med en biograffilm. Christian Andersen er tilbage i hjembyen. Og han kender kritikken. - Jeg har en stor ydmyghed omkring det at være tilbage og lave filmen. Ydmyghed ikke mindst overfor de efterladte. Og det er vigtigt for mig at sige, at det er ikke en film, der handler om det, der skete på havet. Det ønsker jeg ikke at gøre stort, for ingen ved, hvad der skete derude, fortæller Christian Andersen og tilføjer: - Det, der personligt driver mig, er, at lave film om, hvor jeg kommer fra, hvad kommer jeg af, og hvilken betydning det har for mig, når jeg står og kigger op på fyret og ser, bølgerne slå ind. Det at stå der og kigge ud og vente på ens far kommer hjem. Den længsel og det afsavn kender jeg, da min far i mange år var fisker. Fiskeriet var en livsåre, og det var en god tid med fremdrift og udvikling i byen, og det er også den historie, jeg vil fortælle med filmen. Født fem år efter forlis Christian Andersen er født fem år efter forliset ved indsejlingen til Hirtshals Havn, men tragedien ramte også hans familie. Hans mor var gift med en af de omkomne og han efterlod sig også to sønner; Christian Andersens ældre brødre. - I  hverdagen var det ikke noget, vi snakkede om, men noget der lå latent. Der var en kollektiv bevidsthed om, hvad der skete, og jo ældre jeg er blevet, jo mere kan jeg forstå, hvordan det har formet hele byen. Da ulykken sker var byen et sted og efter, var den et andet, som jeg oplever det, fortæller Christian Andersen. Personerne i filmen er fiktive, men inspireret af virkeligheden og her er særligt kvinderne i fokus. - Jeg føler virkelig, at kvinderne udgør en rygrad i det her samfund i den by, jeg kommer fra, fortæller Christian Andersen og tilføjer, at det ofte er fiskerne, der er blevet portrætteret, mens han har haft lyst til at have fokus på dem, der blev hjemme, når fiskerne tog på havet. - Og det var kvinderne. Det var dem, der stod med rigtigt meget selv, når mændene sejlede ud, siger han. I filmen ser man Hirtshals i 1980'erne med en ung mands øjne. I hovedrollen er skuespiller Sylvester Espersen Byder, hvis mor og mors familie stammer fra Hirtshals. Det er ham, der spiller Henrik, som på mange måder minder om instruktøren selv. - Der er rigtigt meget fra min egen ungdom, de samme klubværelser vi var i,  og de samme steder, som vi rendte rundt. Vi har forsøgt at genskabe det hele, for at se verden gennem den unge mand fra dengang, fortæller Christian Andersen. Omdrejningspunktet er tragedien, der rammer på havet. Og det chok som Hirtshals får. Ikke mindst fordi, man var blevet fortalt, at redningsbåden RF2, der skulle redde fiskerne, var synkefri. -  Budskabet i filmen er, at selv om man bliver ramt af kæmpe sorg, så kan man komme videre. Det gjorde Hirtshals. Hirtshals er kommet videre måske på sin egen tavse måde og uden at tage æren for det. Det, synes jeg, er utroligt smukt. Det er også derfor, filmen hedder Synkefri. For i virkeligheden er det hele samfundet, der er synkefri, lyder det fra Christian Andersen. Filmen er støttet af blandt andet Den Vestdanske Filmpulje, Hirtshals Havn og Hjørring Kommune, og filmen klar i de danske biografer næste forår. TV2 Nord har tidligere bragt dokumentarudsendelse om RF2s forlis - se eller gense den her :

Referat:
Ny biograffilm om det tragiske dobbelte skibsforlis, der tilbage i 1981 ramte Hirtshals, er på vej. Ni mænd omkom i forbindelse med forliset. Deriblandt en af instruktørens familiemedlemmer.